SKRIFTLIG FORESPØRGSEL P-1870/99

af Ewa Hedkvist Petersen (PSE) til Kommissionen

(12. oktober 1999)

Om: Sikkerheden på atomkraftværker på Kola-halvøen op til år 2000

Det svenske organ for administrativ udvikling, Statskontoret, har forelagt den svenske regering en rapport om risici og behov for sikring af vigtige samfundsfunktioner i forbindelse med IT-omstillingen op til år 2000. Når det gælder den nukleare sikkerhed i Sverige, er samtlige sikkerhedssystemer sikrede indtil den 1.7.1999. Derimod ved vi, at der mangler risikovurderinger af atomkraften i flere lande i det tidligere Sovjetunionen.

På Kola-halvøen 500 km. fra min hjemegn Norrbotten ligger atomkraftværket Polyarny Zori, som producerer 63 % af den elektricitet, der anvendes på Kola-halvøen, og det anses for at være et af de ti farligste atomkraftværker i verden. Såfremt der opstår et uheld på værket ved årtusindskiftet kan det få katastrofale følger for mennesker og miljø i Barentsområdet i en uoverskuelig fremtid.

Hvilke foranstaltninger agter Kommissionen at træffe for at sikre, at Rusland har handlet eller vil handle for at undgå et uheld på atomkraftværkerne?

Svar afgivet på Kommissionens vegne af Margot Wallström

(23. november 1999)

Kommissionen har siden 1998 holdt øje med eventuelle nukleare sikkerhedsproblemer i forbindelse med år 2000-problemet og har iværksat en række foranstaltninger foruden at indsamle relevante informationer. Det Internationale Atomenergiagentur har et Y2K-program med henblik på at bistå forskellige lande, herunder Rusland. Agenturet koordinerer også internationale nukleare sikkerhedsforanstaltninger i forbindelse med år 2000-problemet.

I juni 1998 drøftede Kommissionen år 2000-problemet med alle europæiske regeludstedende myndigheder på nuklearområdet og den russiske myndighed, Gosatomnadzor. Ved et møde i januar 1999 tog Kommissionen emnet op igen og bad om statusrapporter samt tilbød bistand. Gosatomnadzor har siden bedt om bistand ved udarbejdelsen af administrative procedurer for år 2000-problemet, og projektet er siden iværksat. Gosatomnadzor berettede igen om Y2K-situationen i de russiske atomkraftværker ved et møde i juni 1999. Der var ikke fundet problemer ved sikkerhedskritiske systemer, og Gosatomnadzor havde til hensigt at gennemføre Y2K-inspektioner af atomkraftværker i andet halvår 1999.

Rosenergoatom, det centrale selskab, som driver Kola-anlægget, har for nylig gennemført et besøg for at vurdere, om anlægget er forberedt på år 2000-problemet. Repræsentanter fra det amerikanske energiministerium deltog i dette besøg som observatører. Man konstaterede, at Kola-anlægget har gjort fremskridt ved vurderingen af Y2K-effekten på anlæggets systemer. Der blev ikke konstateret problemer med sikkerhedskritiske systemer. Der konstateredes problemer med en række andre systemer. Anlægget har til hensigt at løse de vigtigste problemer inden udgangen af 1999.

Kommissionen har indgået en kontrakt med verdenssammenslutningen af nuklearoperatører, og de har for nylig besøg Kola. Deres opgave omfattede bistand ved udarbejdelsen af nødplaner for anlægget.

Som det fremgår af ovenstående har de russiske myndigheder iværksat en række foranstaltninger, og Kommissionen opmuntrer dem til at udbygge disse foranstaltninger. Man bør dog huske på, at ansvaret for nuklear sikkerhed påhviler det enkelte land, og det er de russiske operatører og de regeludstedende myndigheder på nuklearområdet, der er ansvarlige for anlæggets sikkerhed, ikke Kommissionen.